32002R1900
L 287/15
JURNALUL OFÍCIAL AL UNIUNII EUROPENE
REGULAMENTUL (CE) NR. 1900/2002 AL COMISIEI
din 24 octombrie 2002
de modificare a Regulamentului (CE) nr. 1249/96 de stabilire a normelor de aplicare a Regulamentului (CEE) nr. 1766/92 al Consiliului în ceea ce privește drepturile de import în sectorul cerealelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1766/92 al Consiliului din 30 iunie 1992 privind organizarea comună a piețelor în sectorul cerealelor (1), astfel cum a fost modificat ultima dată prin Regulamentul (CE) nr. 1666/2000 (2), în special articolul 10 alineatul (4),
întrucât:
(1)
În conformitate cu articolul 4 din Regulamentul (CE) nr. 1249/96 al Comisiei (3), astfel cum a fost modificat ultima dată prin Regulamentul (CE) nr. 597/2002 (4), pentru stabilirea prețului reprezentativ CIF la importul de orz, Comisia ține seama de cotațiile US Barley nr. 2 de la Minneapolis Grain Exchange. În cazul în care aceste cotații nu sunt reprezentative, se ține seama de cotațiile FOB disponibile în Statele Unite ale Americii. Pe perioada lunilor de vară, Comisia folosește, în mod normal, cotațiile FOB pentru orz de la Duluth (Marile Lacuri). Cu toate acestea, pe perioada iernii, din cauza înghețării Marilor Lacuri, se folosesc, în mod normal, alte cotații FOB, cele din Golf sau din Portland.
(2)
Nota de subsol 2 din anexa II la Regulamentul (CE) nr. 1249/96 impune luarea în considerare a valorii corespunzătoare navlului între locul de cotație luat în considerare și Golful Mexic. În momentul utilizării cotației FOB la Portland, această cerință a determinat anumite denaturări la calcularea prețului reprezentativ CIF la importul de orz. Având în vedere că zonele de producție a orzului sunt situate în statele din partea de centru-nord a Statelor Unite ale Americii, distanța care trebuie parcursă și, în consecință, costul transportului între zonele de producție și porturile de export au valori similare. În consecință, este necesar să se elimine cerința luării în considerare a costurilor de transport între portul de cotație FOB ales și Golful Mexic.
(3)
Regulamentul (CE) nr. 1249/96 trebuie modificat în consecință.
(4)
Comitetul de gestionare a cerealelor nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
La anexa II la Regulamentul (CE) nr. 1249/96, nota de subsol 2 se înlocuiește cu următorul text:
„În cazul în care nu este disponibilă nici o cotație care să permită calcularea unui preț reprezentativ CIF la import, se folosesc cotațiile FOB cele mai reprezentative care sunt disponibile public în Statele Unite ale Americii.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 octombrie 2002.